**Povzetek ­– dr. Matjaž Celarc**

Prispevek poskuša tematiko medmrežja in prenašanja vrednot povezati z Jezusovim naukom na ravni zgodbe, ki je način hranjenja in prenašanja sveta vrednot določene kulture. Prispevek spremlja Jezusovo zgodbo v Lukovem evangeliju. Jezus oblikuje mrežo svojih učencev in jih uči na poti v Jeruzalem. Avtor prispevka se osredotoči na lik Jezusa učitelja, ter poskuša izpostaviti nekatere odlomke, ki pozitivno prikažejo Jezusov modri pedagoški pristop. Jezus namreč vprašuje, da sogovornika pridobi in popelje v svet zgodbe, ki poslušalcu pomaga prevrednotiti dosedanji vrednosti sistem. Tako sledimo Jezusa, ko uči učitelja postave (Lk 10,25–37); vabi k poslušanju (Lk 10,38–42); uči moliti (Lk 11,1–13); zahteva trdno odločitev (Lk 12,13–21); pripoveduje o usmiljenju Očeta (Lk 15,1–32); kliče k spreobrnjenju (Lk 16,19–31) in korak spreobrnjenja od svojih pričakuje (Lk 18,18–30; 19,1–10). To vodi k razumevanju logike Božjega kraljevanja, ki se po Jezusovem trpljenju daje svetu (prim. Lk 24,13–35). Jezus stopi na pot proti Jeruzalemu, kjer dopolni svojo preroško vlogo z odhodom k Očetu, ter obenem oblikuje skupnost, ki po Njegovem zgledu živi in pričuje, kar daje smisel in rast skupnosti.